Αρνάκι φρικασέ στον νταβά
Αρωματικό, μελωμένο, ζουμερό αρνάκι φρικασέ με όλη τη νοστιμιά του φουρνιστού.
1 κιλό αρνίσιο μπούτι, με το κόκαλο, κομμένο σε μερίδες, 1 λίτρο ζεστό νερό, 1 κουτ. γλυκού κύμινο σε σπόρους, κοπανισμένο, 500 γρ. φρέσκο κρεμμυδάκι, ψιλοκομμένο, 600 γρ. μαρούλι, πλυμένο, χοντροκομμένο, 600 γρ. μυρώνια ή άλλα αρωματικά χόρτα της εποχής, χοντροκομμένα, 40 γρ. άνηθος, ψιλοκομμένος + 2 κουτ. σούπας για το σερβίρισμα, 3 κουτ. σούπας ελαιόλαδο, αλάτι, φρεσκοτριμμένο πιπέρι, 3 κρόκοι αυγών, χυμός από 2 λεμόνια, αλάτι, φρεσκοτριμμένο πιπέρι
Για να φτιάξουμε αρνάκι φρικασέ στον νταβά, ζεσταίνουμε σε μια μεγάλη κατσαρόλα το ελαιόλαδο σε δυνατή φωτιά. Αλατοπιπερώνουμε καλά τα κομμάτια του αρνιού και τα σοτάρουμε μέχρι να αλλάξουν χρώμα από όλες τις πλευρές. Προσθέτουμε το νερό και το κύμινο, χαμηλώνουμε τη φωτιά και βράζουμε για 1 ώρα. Προθερμαίνουμε τον φούρνο στους 180°C.Βγάζουμε το αρνί σε ένα μεγάλο ταψί μαζί με λίγα από τα υγρά της κατσαρόλας. Προσθέτουμε το μαρούλι, τα μυρώνια, τον άνηθο και τα κρεμμυδάκια, σκεπάζουμε σφιχτά το ταψί με αλουμινόχαρτο και ψήνουμε για 35 λεπτά. Σε ένα μπολ χτυπάμε με σύρμα χειρός τους κρόκους με αλατοπίπερο και τον χυμό λεμονιού. Μόλις βγάλουμε το ταψί από τον φούρνο, βγάζουμε με μια κουτάλα λίγο από το ζουμί του ταψιού και το ρίχνουμε στο μπολ με τους κρόκους, συνεχίζοντας το χτύπημα. Αφού έχουμε βάλει αρκετό από το ζουμί και έχουμε ζεστάνει επαρκώς το αυγολέμονο, το αδειάζουμε στο ταψί και σείουμε ελαφρώς, ώστε να απλωθεί σε όλο το σκεύος και να ενωθεί με το υπόλοιπο ζουμί και τα λαχανικά. Πασπαλίζουμε, το αρνάκι φρικασέ, με επιπλέον άνηθο και σερβίρουμε.
Αρνί,Κρεμμύδι,Μαρούλι,Πάσχα